8 Jaanong Jehofa o bolelela Moshe gore o tla itaya Faro le Baegepeto botlhe ka petso e nngwe gape, e e tla nnang yone ya bofelo. Ka di14 tsa kgwedi ya Abibe (Nisane), leitibolo la Moegepeto mongwe le mongwe le la phologolo nngwe le nngwe le tla swa. Mme malapa a Baiseraele one a ka tila go diragalelwa ke seno ka go latela ka kelotlhoko ditaelo tse Modimo a di neileng Moshe. Ba tshwanetse go kgatšha mangwe a madi a kwanyana e tonanyana mo mephakwaneng e mebedi le mo karolong e e fa godimo ya dikgoro tsa matlo a bone ba bo ba nna mo matlong ba sa tswele kwa ntle. Go direga eng mo bosigong joo? Moshe o tlhalosa jaana: “Ga diragala gore bosigogare Jehofa a iteye leitibolo lengwe le lengwe mo lefatsheng la Egepeto.” Faro o tsaya kgato ka yone nako eo. O bitsa Moshe le Arone a bo a ba raya a re: “Nanogang, tswang mo gare ga batho ba me, . . . mme lo tsamaye lo ye go direla Jehofa, fela jaaka lo boletse.” Ka yone nako eo fela Baiseraele ba a tsamaya, gongwe ba ka nna palo e e fetang dimilione tse tharo ba na le “batho ba bantsi ba ba kopakopaneng” ba e seng Baiseraele.—Ekesodo 12:1-7, 29, 31, 37, 38.